### Beslutningstema

I denne sag skal der træffes beslutning om høringssvar vedr. udkast til Vejledning om lovlige hensyn ved planlægning for VE-anlæg, som er udarbejdet af Plan- og Landdistriktsstyrelsen.

### Historik

Tønder Kommune har en ambitiøs målsætning for udrulning af VE på land og på Kommunalbestyrelsesmødet den 24. november 2022 godkendtes VE-guidelines forud for seneste VE-ansøgningsrunde.

### Sagsfremstilling

Med Regeringens Klimaaftale af december 2023 blev det politisk besluttet, at der skulle igangsættes en vejledningsindsats rettet mod kommuner og VE-opstillere om planlægningsmæssige hensyn, der kan varetages i forbindelse med opstilling af VE-anlæg på land. Resultatet er den vejledning, Gert Jeppesen og Iver Lauridsen nu har udarbejdet og sendt i høring.

Afsættet for vejledningen er Planloven, som overordnet har til formål at regulere den fremtidige arealanvendelse og muliggøre en styring af arealanvendelsen ud fra en samlet koordinering og afvejning af forskellige arealanvendelsesinteresser. Ifølge forarbejder til den tidlige planlovgivning har en sammenfattende fysisk planlægning således ”først og fremmest til opgave at sikre den mest hensigtsmæssige anvendelse af de givne arealressourcer ved at tilvejebringe et grundlag for at bedømme de enkelte arealanvendelsesønsker ud fra en samfundsmæssig betragtning”.

I vejledningen er det væsentligt med tydelighed, således at kommuner kan forsætte planlægningen efter planloven og således, at vejledningen beskriver mulighederne i relevante og lovlige hensyn samt at ordningerne vedrørende værditab, salgsoption, VE-bonus og grøn pulje under Klima-, Energi- og [adresse] understøtter og regulerer økonomisk kompensation og lokale gevinster for naboer og lokalsamfund ved opstilling af VE-anlæg. Med udrulningen af VE på land er der i forskellige sammenhænge rejst spørgsmål om, hvad en kommune kan stille krav om ved behandling af ansøgninger om planlægning af VE-anlæg, dette skal også sikres i vejledningen.

Klima-, Vækst- og Udviklingsudvalget har haft høringssvaret i intern høring, forud for underskrivelse. Høringssvaret er vedhæftet med henblik på Kommunalbestyrelsens godkendelse.

### Indstilling Fagchefen for Klima, Plan og Udvikling indstiller,

|  |  |
| --- | --- |
| at | høringssvar til høring vedr. Vejledning om lovlige hensyn ved planlægning for VE-anlæg godkendes. |

### Beslutning

Indstillingen godkendt efter afstemning med stemmerne 26 for (liste A med undtagelse af Ragna Karlsen, liste F, liste L, liste S, liste T og liste V) og 4 imod (Ragna Karlsen (A), liste C og liste O).

Olfert Bertelsen deltog ikke i mødet.